รองนายกรัฐมนตรี เรียกประชุมเร่งด่วน หาแนวทางแก้ปัญหาราคาปาล์มนำ้มันตกต่ำ มุ่งให้มีผลถึงเกษตรกร
พล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เรียกประชุมคณะกรรมการนโยบายปาล์มแห่งชาติ ครั้งที่ 2/62 ณ ทำเนียบรัฐบาล เพื่อหาแนวทางแก้ไขปัญหาราคาปาล์มนำ้มันตกต่ำ         โดยย้ำถึงนโยบายของนายกรัฐมนตรีที่ต้องการเร่งแก้ปัญหาความเดือดร้อนของเกษตรกรชาวสวนปาล์มนำ้มัน ที่ราคาผลผลิตตกต่ำ จากสภาพอากาศร้อนจัดส่งผลให้ปาล์มสุกเร็ว และผลผลิตปาล์มดิบออกสู่ตลาดมาก จนล้นตลาด         ทั้งนี้ได้กำชับให้ กระทรวงพาณิชย์ ร่วมกับกระทรวงพลังงาน กระทรวงเกษตรและสหกรณ์ กระทรวงอุตสาหกรรมและหน่วยงานที่เกี่ยวข้อง บูรณาการเร่งลดปริมาณนำ้มันดิบส่วนเกิน ทั้งมาตรการปรับสมดุลนำ้มันปาล์มในประเทศ โดยใช้นำมันปาล์มดิบเป็นเชื้อเพลิงในการผลิตกระแสไฟฟ้า การส่งเสริมการใช้นำ้มันดีเซลหมุนเร็ว บี 20 รวมทั้งการเข้มงวดตรวจสอบสต๊อกนำ้มันปาล์มดิบคงเหลือให้เป็นผลรูปธรรมโดยเร็ว        พล.อ.ประวิตร ได้มอบให้ กฟผ. นำแนวทางการดูดซับน้ำมันปาล์มดิบ จำนวน 200,000 ตัน ไปผลิตกระแสไฟฟ้า ใน 3 เดือน โดยเร่งจัดซื้อนำ้มันปาล์มดิบจากโรงงานสกัด ทันทีในเดือนพฤษภาคมนี้ จำนวน 100,000 ตัน ( ชำระภายใน 7 วัน หลังส่งมอบ ) พร้อมทั้งให้ ปตท. เร่งจัดซื้อนำ้มันปาล์มดิบ เพื่อเพิ่มปริมาณการผลิตนำ้มันดีเซลบี 20 และประสานกับทุกส่วนราชการที่เกี่ยวข้อง กระตุ้นและส่งเสริมการใช้นำ้มันดีเซล บี 20 รวมทั้งให้กระทรวงอุตสาหกรรมประสานและติดตามความร่วมมือจากโรงงานสกัดทุกโรง        พร้อมกันนี้ ขอให้กระทรวงพาณิชย์ ร่วมกับกระทรวงเกษตรและสหกรณ์ แก้ปัญหาปาล์มน้ำมันให้อยู่ในราคาที่เหมาะสม โดยเร่งติดตามขับเคลื่อนแก้ปัญหาทั้งระบบ รวมทั้งให้ประสานลดราคาปุ๋ยแก่เกษตรกร และส่งเสริมการบริโภคนำ้มันปาล์ม ตลอดจนเข้าไปช่วยเหลือเกษตรกรโดยตรง ทั้งการให้ความรู้เกี่ยวกับการสายพันธ์ุปาล์ม การเก็บเกี่ยวผลผลิตอย่างมีคุณภาพ รวมทั้งการดูแลช่วยเหลือสินเชื่อดอกเบี้ยต่ำเพื่อการเกษตร ทั้งนี้เร่งนำข้อสรุปจากการประชุมที่ได้ข้อยุติ เสนอ ครม.ในวันที่ 7 พ.ค. 2562